text: Jeremy Corbyn
  
  publiceret: 2023-04-23 03:43:22+02:00
  Jeremy Corbyn er en britisk Labourpolitiker. Han har været medlem af Underhuset i Det britiske Parlament siden 1983, valgt for valgkredsen Islington North i London. Han var leder af partiet Labour fra 2015 til 2020. Han tilhører partiets venstrefløj og har været engageret i politisk aktivisme i en lang række forskellige bevægelser på den politiske venstrefløj. Som parlamentsmedlem har han stemt imod partilinjen talrige gange.
   Jeremy Corbyn har ingen uddannelse ud over folkeskole- og gymnasium. Han forlod skolen som 18-årig for at arbejde for en lokal avis og havde siden arbejde i forskellige fagforeninger, samtidig med at han var aktiv i lokalpolitik inden blev medlem af parlamentet. Som parlamentsmedlem havde han aldrig haft ordførerskaber eller ministerposter, før han til de flestes overraskelse stillede op til formandsvalget i partiet i 2015 efter Ed Miliband var trådt tilbage efter sit valgnederlag samme år. Årsagen til at han vandt formandsvalget var, at Labour havde ændret valgregler, således at formanden valgtes gennem et nyt system med én stemme til hvert partimedlem og ikke det tidligere system med vægtede stemmeblokke til hhv. gruppen af parlamentsmedlemmerne, fagforeningerne og de menige medlemmer. Derudover havde partiet indført en ny medlemskategori som ’associeret medlem’ som supplement til det fulde medlemskab men med fuld stemmeret. Corbyn vandt især, fordi han mobiliserede mange af disse nye unge medlemmer fra partiets aktivistiske venstrefløj. Efter folkeafstemningen om Brexit, hvori Labour og ikke mindst Corbyn, gjorde en uengageret indsats, forsøgte parlamentsgruppen at vælte ham, men i det efterfølgende nye formandsvalg, vandt Corbyn igen og med en større margen end første gang han blev valgt.
   Jeremy Corbyn klarede det parlamentsvalg som Theresa May udskrev i 2017 godt, men uden at erobre regeringsmagten. Han sikrede Labour en fremgang i mandattal og viste sig, over for Theresa May, som god til at føre valgkamp. Men ved det næste valg, som Boris Johnson fik udskrevet i 2019, tabte Jeremy Corbyn stort og han trak sig derefter fra formandsposten, og blev afløst af Keir Starmer.
   Jeremy Corbyns periode som leder af Labour var præget af stærk modvilje mod at forsøge at revidere partiets politiske platform på en måde, der ville kunne tiltrække flere vælgere på den politiske midte, og han var dermed med til at understrege den konflikt internt i Labour, som har præget partiet siden tiden med Tony Blair som leder; en konflikt, som stadig præger partiet, og som gør det vanskeligt for det at fremstå som et troværdigt alternativ til Conservative Party.